OpenLLM-France/wikimedia huggingface dataset:
# Illa Gran de la Terra del Foc

L'illa Gran de la Terra del Foc (en castellà: Isla Grande de Tierra del Fuego), antigament coneguda com a illa de Xàtiva, és una illa prop de l'extrem sud d'Amèrica del Sud de la qual està separada per l'estret de Magallanes. La part occidental de l'illa (61,4%, 29.484,7 km²) es troba a Xile (Províncies de Terra del Foc i de l'Antàrtida Xilena), mentre que la part oriental (38,6%, 18.507,3 km²) es troba a l'Argentina (Província de Terra del Foc, Antàrtida i Illes de l'Atlàntic Sud). Forma la massa terrestre principal d'un grup extens d'illes o arxipèlag també conegut com a Terra del Foc.
L'illa té una superfície de 47.992 km², la qual cosa la converteix en l'illa més gran d'Amèrica del Sud i la 29a illa més gran del món. Les seves dues ciutats més grans són Ushuaia i Rio Grande, ambdues a l'Argentina. Altres poblacions són Tolhuin, Porvenir, Camerón i Cerro Sombrero. La part argentina té 127.205 habitants (2010), mentre que la part xilena només en té 6.656 (2012), gairebé tots situats a la província de la Terra del Foc.
El seu punt més alt s'anomena no oficialment Monte Shipton (2.580 m), a Xile. Anteriorment es pensava que el mont Darwin era la muntanya més alta de l'illa, però és uns 100 metres més curta. Les parts del nord de l'illa tenen jaciments de petroli; Cerro Sombrero de Xile és el principal centre d'extracció de l'illa.
El 17 de desembre de 1949 es va produir un terratrèmol a la part xilena, prop de la frontera argentina. Registrat com a 7,8 a l'escala sismològica de magnitud de moment, va ser el més potent mai registrat al sud d'Argentina.

## Geografia

La Terra del Foc limita a l'est amb l'Atlàntic Sud, al nord amb l'estret de Magallanes i al sud i a l'oest amb una sèrie de fiords i canals vinculats a l'oceà Pacífic. Una de les poques característiques destacades de la riba nord-est és la badia de Sant Sebastià. Al sud l'illa està limitada pel canal de Beagle, al sud del qual es troben una sèrie d'illes incloses en territori xilè. A l'oest, l'illa té dues cales principals, la badia d'Inútil i el fiord d'Almirantazgo. Aquest últim es troba al llarg de la falla Magallanes–Fagnano i és una continuació de la depressió del llac Fagnano al sud de Terra del Foc.
La part sud-oest de l'illa, entre el fiord d'Almirantazgo i el canal de Beagle i s'estén cap a l'oest fins a acabar a la península de Brecknock a l'oceà Pacífic, és muntanyosa amb una costa molt dentada, dominada per la Cordillera Darwin. La major part d'aquesta part de l'illa està inclosa al Parc Nacional Alberto de Agostini de Xile.

## Referències

* ↑ Tierra de Fuego, antes «Isla de Xativa» Cercle Català d'Història, www.cch.cat, accessed 5 February 2021
* ↑ John Shipton «Monte Shipton or Monte Darwin?». Alpine Journal. Alpine Club [London], 2004, pàg. 132–142.
* ↑ (castellà) Instituto Nacional de Prevención Sísmica. Listado de Terremotos Históricos Arxivat 2011-09-29 a Wayback Machine..gistering
# Illa Juncal

L'illa Juncal (en castellà i oficialment, Isla Juncal) és una petita illa de l'Uruguai, ubicada sobre aigües del riu del mateix nom. Es troba a pocs quilòmetres de distància de la població de Carmelo, al departament de Colonia. L'illa està separada del continent pel canal Camacho. Té una superfície de 6,1 km².
Un quilòmetre al nord s'ubica la petita illa de Juncalito. A l'oest es troba l'illa del Portuguès (Isla del Portugués), la qual pertany a la província argentina d'Entre Ríos.
Juncal té rellevància històrica, ja que va ser el lloc de la batalla de Juncal, durant la Guerra Cisplatina (1825–1828).

## Referències

* ↑ Reyes, José María «Descripción geográfica del territorio de la República Oriental» (en castellà). Establecimiento Tipográfico y Litográfico de Luciano Mége, 1859 [Consulta: 26 desembre 2011].
* ↑ Domínguez, Carlos María «Tres muescas para mi carabina» (en castellà). . Alfaguara [Argentina], 2002. ISSN: 950-511-850-3 [Consulta: 26 desembre 2011].
# Illa Laurie

L'illa Laurie, també anomenada Lauría, és una illa de l'Antàrtida, la segona més gran de les illes Òrcades del Sud. S'ubica a 60° 44′ S, 44° 37′ O﻿ / ﻿60.733°S,44.617°O﻿ / -60.733; -44.617.
L'illa fa 12,5 milles de llarg en direcció est-oest, essent la més oriental de les Òrcades del Sud.
Va ser descoberta el desembre de 1821, en el transcurs del creuer conjunt del capità Nathaniel Palmer, un marí dels Estats Units, i el capità George Powell, un marí britànic. Va rebre el nom en honor de R.H. Laurie, cartògraf de l'Almirallat Britànic. El primer assentament a l'illa va ser "Odmont House", construït per William Speirs Bruce durant l'Expedició Antàrtica Nacional Escocesa de 1903. Després va partir cap a l'Argentina i va vendre les instal·lacions que havia construït al govern argentí, que va prendre possessió d'elles el 22 de febrer de 1904. Des d'aleshores ha estat en operació permanent, reanomenada com Base Orcadas. Actualment els únics habitants de les illes viuen en aquesta base.

## Reclamacions territorials

L'Argentina inclou l'illa al Departament Illes de l'Atlàntic Sud dins de la Província de Terra del Foc, Antàrtida i Illes de l'Atlàntic Sud i el Regne Unit la fa part del Territori Antàrtic Britànic, però ambdues reclamacions estan suspeses en virtut del Tractat Antàrtic.
Nomenclatura dels països reclamants:
* Argentina: isla Laurie
* Regne Unit: Laurie Island
# Illa Macquarie

L'Illa Macquarie es troba al sud-oest de l'oceà Pacífic, aproximadament a mig camí entre Nova Zelanda i l'Antàrtida. Pertany a Austràlia.
Va ser descoberta pel britànic australià Frederick Hasselborough el 1810 en nom del governador Lachlan Macquarie. De 20 a 40 persones pertanyents a una base científica en són els únics pobladors. Ocupa una superfície de 128 km². És una zona sísmica activa. L'any 2004 va tenir un dels terratrèmols més importants del món, de magnitud 8,1 en l'escala de Richter.
Fou declarada Patrimoni de la Humanitat per la Unesco l'any 1997, abarcant una àrea protegida de 12.785 ha.

## Referències

* ↑ «Macquarie Island Station». Australian Antarctic Division. [Consulta: 16 juliol 2013].
* ↑ Scott, Keith. The Australian Geographic book of Antarctica. Terrey Hills, New South Wales: Australian Geographic, 1993, p. 14. ISBN 978-1-86276-010-3.
* ↑ «Australian Antarctic Division: Leading Australia’s Antarctic Program» (en anglés). [Consulta: 28 gener 2018].

## Enllaços externs

* webcam de la Station de Macquarie
* Image de l'île de Macquarie
* Macquarie Island oceanic crust Arxivat 2006-08-19 a Wayback Machine.
# Illa Malcolm

L'illa Malcolm és una illa de la província canadenca de la Colúmbia Britànica. Es troba al nord de l'illa Haddington, molt a prop de l'illa de Vancouver, dins el districte regional de Mount Waddington. L'illa fa 24 km de llargada per 3 km d'amplada en el punt més estret i el 2016 tenia una població de només 684 habitants, concentrats bàsicament a Sointula.
L'illa va rebre el nom en record a l'almirall Sir Pulteney Malcolm.

## Referències

* ↑ Parcher, Kim. «Malcolm Island is a Place of Harmony» (en anglès americà), 06-04-2017. [Consulta: 31 març 2024].
* ↑ «BC Geographical Names». [Consulta: 31 març 2024].
# Illa Moodie

L'illa Moodie (en anglès: Moodie Island) és una de les petites illes deshabitades que es troben prop de la costa de l'illa de Baffin i que formen part de l'Arxipèlag Àrtic Canadenc, dins el territori de Nunavut, al nord del Canadà. Està separada de l'illa de Baffin pel canal Littlecote cap a l'oest i per la badia Neptune cap a l'est. L'illa es troba a l'extrem sud de la badia Cumberland, a la península de Hall. La seva superfície és de 233 km².

## Referències

* ↑ «Moodie Island». oceandots.com. Arxivat de l'original el 23 de desembre 2010. [Consulta: 13 abril 2008].
# Illa Noyes

L'illa Noyes és una illa de l'arxipèlag Alexander, al sud-est d'Alaska. Es troba a l'oest de l'illa del Príncep de Gal·les.
Va ser batejada el 1879 per William Healey Dall del United States Coast and Geodetic Survey en honor a William M. Noyes, que va estar a Alaska entre 1873 i 1880.
El primer europeu que va albirar l'illa va ser Aleksei Txírikov el 1741.

## Referències

* ↑ 1424017 U.S. Geological Survey Geographic Names Information System: Noyes Island (en anglès)
* ↑ Golder, Frank Alfred and Leonhard Stejneger. Bering’s voyages: an account of the efforts of the Russians to determine the relation of Asia and America. New York: American Geographical Society, 1922, p. 36. «bering 1741 voyage.»
# Illa Nunivak

L'illa Nunivak (en yupik de l'Alaska central: Nunivaaq; en Cup'ig de Nunivak: Nuniwar ; rus: Нунивак) és una illa volcànica coberta de permafrost que es troba a uns 48 km mar endins dels deltes del rius Yukon i Kuskokwim, a l'estat d'Alaska, als Estats Units, a una latitud aproximada de 60° N. L'illa té una superfície de 4.226,80 km², la qual cosa la converteix en la segona illa més gran de la Mar de Bering i la vuitena illa més gran dels Estats Units. Té una llargada de 76,2 km i una amplada de 106 km. Té una població de 191 persones segons el cens dels Estats Units de 2010. Tota la població de l'illa viu a la ciutat costanera de Mekoryuk, al nord.

## Població

Nunivak només té un assentament permanent, Mekoryuk, a la riba nord, amb uns 200 residents. En el cens del 1880, Ivan Petrof va registrar 702 residents en nou pobles de l'illa. Una epidèmia el 1900 va reduir la població de l'illa. L'emigració fa que la població no creixi.
Gairebé tots els residents permanents de Nunivak són esquimals yupik, l'idioma tradicional del qual és un dialecte del yupik de l'Alaska central conegut com a Cup'ig o Cup'ig de Nunivak. Cup'ig és el primer idioma pels illencs més grans, tot i que gairebé tots els habitants de Nunivak parlen anglès. La gent de l'illa de Nunivak encara depèn en gran manera de la caça de subsistència, i també de la pesca comercial i dels treballs industrials al continent.

## Referències

* ↑ Block 1038 thru Block 1044, Block Group 1, Census Tract 1, Bethel Census Area United States Census Bureau

## Enllaços externs

* Fotos històriques de Nunivak
# Illa Paulet

L'illa Paulet és una illa circular d'aproximadament 1 milla de diàmetre, ubicada a 3 milles al sud-est de l'illa Dundee, a l'extrem nord-est de la península Antàrtica a l'arxipèlag de Joinville.
Està composta per fluxos de lava i per un con de cendra amb un petit cràter al cim. La calor geotèrmica manté parts de l'illa lliure de gel, i la presència de tal calor suggereix que va estar actiu dins dels últims 1.000 anys. L'illa Paulet va estar descoberta per l'expedició Britànica de 1839-1843, sota la direcció de James Clark Ross i rep el seu nom del capità Lord George Paulet, de la Royal Navy.
L'illa Paulet és una colònia de més de 200.000 pingüins d'Adèlia (Pygoscelis adeliae), alhora que és una destinació comuna per a recorreguts turístics subantàrtics.
La República Argentina inclou a l'illa dins de l'Antàrtida Argentina que forma part de la província de Terra del Foc, Antàrtida i Illes de l'Atlàntic Sud, per a Xile forma part del Territori Xilè Antàrtic i per al Regne Unit del Territori Antàrtic Britànic, però aquestes reclamacions estan suspeses en virtut del Tractat Antàrtic.

## Bibliografia

* Antarctica. Sydney: Reader's Digest, 1985, pp. 152-159.
* Child, Jack. 'Antarctica and South American Geopolitics: Frozen Lebensraum '. New York: Praeger Publishers, 1988, pp. 69, 72.
* Lonely Planet, 'Antarctica: a Lonely Planet Travel Survival Kit ' Oakland, CA: Lonely Planet Publications, 1996, 302.
* Stewart, Andrew, 'Antarctica: An Encyclopedia '. London: McFarland and CO., 1990 (2 volumes), pàg. 752.
* U.S. National Science Foundation, 'Geographic Names of the Antarctic ', Fred G. Alberts, ed. Washington: NSF, 1980.
* LeMasurier, W. E.; Thomson, J. W. (eds.). Volcanoes of the Antarctic Plate and Southern Oceans. American Geophysical Union, 1990, p. 512 pp. ISBN 0-87590-172-7.

## Enllaços externs

* Més informació sobre l'illa Paulet Arxivat 2007-09-30 a Wayback Machine., en anglès.
* Imatge de l'illa Paulet amb una colònia de pingüins Arxivat 2015-05-12 a Wayback Machine., en anglès.
* Imatge de l'illa Paulet Arxivat 2005-09-11 a Wayback Machine., en anglès.
* Informe exhaustiu sobre l'Isla Paulet amb moltes imatges, en anglès.
# Illa Robinson Crusoe

L'illa Robinson Crusoe, anomenada antigament Más a Tierra (o Más Atierra), és una illa de Xile que forma part de l'arxipèlag Juan Fernández. Té 96,4 km² i una població de 630 habitants (cens de 2002), considerablement superior als 488 habitants de 1992. Bona part de la població està concentrada al poble de San Juan Bautista a la Badia Cumberland, fundat el 1877 pel Baró Alfredo van Rodt. L'illa fou "descoberta" el 22 de novembre de 1574 pel navegant espanyol Juan Fernández (1528/30-1599).

## Referències

* ↑ Severin, Tim. In Search of Robinson Crusoe. New York: Basic Books, 2002, p. 23–24. ISBN 978-046-50-7698-7.
* ↑ Little, Becky. «Debunking the Myth of the 'Real' Robinson Crusoe». National Geographic, 28-09-2016. Arxivat de l'original el 28 September 2016. [Consulta: 30 setembre 2016].
* ↑ "Parque Nacional Archipiélago de Juan Fernández" Corporacion Nacional Forestal de Chile (2010). Retrieved 27 May 2010. Arxivat 23 August 2012 a Wayback Machine.
# Illa Séverni

L'illa Séverni o illa del Nord (rus: Се́верный о́стров, Séverni óstrov) és una illa àrtica russa, la més septentrional de l'arxipèlag de Nova Terra. Històricament havia estat anomenada Lütke Land després que Fiódor Litke l'explorés. Es troba aproximadament 400 km al nord del continent. Té una superfície de 48.904 km², cosa que la converteix en la 30a illa més gran del món. El punt mes alt és el Mont Krusenstern, situat a la banda occidental del casquet glacial. L'illa forma part del Parc Nacional Àrtic Rus.
L'illa Séverni està separada de l'illa Iujni per l'estret estret de Màtotxkin. El quaranta per cent de l'illa està coberta pel casquet glacial de l'illa, la glacera més gran per superfície i volum d'Europa. Són nombroses les glaceres a l'illa. El cap Flissingski n'és el punt més oriental.
Entre 1958 i 1961 el cap Sukhoi Nos, situat a l'extrem sud de l'illa, va ser utilitzat per fer diverses proves nuclears. El 30 d'octubre de 1961 la prova de la bomba d'hidrogen Tsar va destruir tots els edificis del poble de Séverni, situat a 55 quilòmetres de la zona zero de Sukhoi Nos. La Bomba Tsar és l'arma nuclear més poderosa detonada i l'explosió antròpica més gran de la història de la humanitat. Tenia un rendiment de 50 megatones de TNT, reduït des del seu rendiment màxim de 100 megatones. Séverni és la seu d'una base de l'exèrcit rus i té un port.
Hi ha una estació meteorològica al cap Jelània, el punt més septentrional de l'illa.

## Referències

* ↑ Romanenko, F.; Shilovtseva, O. Russian-Soviet polar stations and their role in the Arctic Seas exploration, 1995.
* ↑ «Territories - Russian Arctic National Park». [Consulta: 8 octubre 2017]. Arxivat 6 de febrer 2023 a Wayback Machine.
* ↑ Zeeberg, J. J. «Climate and Glacial History of the Novaya Zemlya Archipelago». Russian Arctic, pàg. 82–84.
* ↑ «Børge Ousland heads for Novaya Zemlya». BarentsObserver. Arxivat de l'original el 25 de setembre 2016. [Consulta: 24 setembre 2016].
* ↑ «Big Ivan, The Tsar Bomba ('King of Bombs')». Nuclear Weapon Archive. [Consulta: 13 abril 2016].
* ↑ Khalturin, Vitaly I.; Rautian, Tatyana G.; Richards, Paul G.; Leith, William S. «A Review of Nuclear Testing by the Soviet Union at Novaya Zemlya, 1955–1990». Science and Global Security, 1, 13, 2005, pàg. 1–42. DOI: 10.1080/08929880590961862 [Consulta: 24 setembre 2016].
* ↑ Zeeberg, Jaap Jan; Floore, Pieter. Into the Ice Sea: Barents' Wintering on Novaya Zemlya: A Renaissance Voyage of Discovery. Netherlands: JaapJan Zeeberg and Rijksmuseum, 2005. ISBN 9789051707878 [Consulta: 24 setembre 2016].
# Estimació

«Estimació» té aquests significats:
* Matemàtiques i estadística:
** Estimació estadística d'alguns paràmetres
** Estimació numèrica, tècniques d'anàlisi numèrica per aproximar el valor numèric d'una expressió matemàtica
** Estimació de l'algoritme de distribució, mètodes d'optimització estocàstica que guien la cerca de l'òptim mitjançant la construcció i el mostreig de models probabilístics explícits de solucions candidates prometedores
** Estimació de màxima probabilitat a posteriori, en estadística bayesiana, estimació d'una quantitat desconeguda, que es pot usar per a estimar una quantitat no observada sobre la base de dades empíriques
** Estimació de la densitat de probabilitat, aplicació de suavització del nucli per a l'estimació de la densitat de probabilitat, és a dir, un mètode no paramètric per estimar la funció de densitat de probabilitat d'una variable aleatòria basada en nuclis com a pesos
** Estimació de la densitat del nucli, aplicació de suavització del nucli per a l'estimació de la densitat de probabilitat, és a dir, un mètode no paramètric per estimar la funció de densitat de probabilitat d'una variable aleatòria basada en nuclis com a pesos
* Finances: Estimació financera o valoració (finances)
* Miscel·lània:
** Estimació de la densitat espectral o estimació espectral, en el processament estadístic del senyal, estimar la densitat espectral (també coneguda com a densitat espectral de potència) d'un senyal a partir d'una seqüència de mostres temporals del senyal
** Estimació de moviment, procés pel qual s'obtenen els vectors de moviment de cada macrobloc de la imatge a codificar respecte a imatges de referència
** Símbol d'estimació, marca que s'afegeix en productes envasats de venda a la Unió Europea, que certifica que el contingut del paquet compleix els criteris exigits d'Estimació estadística
# Illa d'Edgell

L'illa d'Edgell és una de les illes de l'Arxipèlag Àrtic Canadenc, a la regió de Qikiqtaaluk, al territori autònom de Nunavut del Canadà. Es troba a la costa de l'illa de Baffin, a l'estret de Davis, prop de l'entrada a la badia de Frobisher. L'estret de Graves el separa de l'illa Resolution. Té una superfície de 287 km² i un perímetre de 148 km. Black Bluff és un promontori a l'extrem nord de l'illa.
L'illa porta el nom del capità Edgell, que destacà pels seus estudis de 1801 a Pacquet, Terranova i Labrador.

## Referències

* ↑ «Edgell Island». oceandots.com. Arxivat de l'original el December 23, 2010. [Consulta: 13 abril 2008].
* ↑ «Sector13.HudsonStrait». National Geospatial Intelligence Agency p. 9. pollux.nss.nima.mil. Arxivat de l'original el October 24, 2004. [Consulta: 17 febrer 2009].
* ↑ «Capt. Edgell, R.N.». canfoh.org. Arxivat de l'original el 2008-10-06. [Consulta: 13 abril 2008].
# Illa de Barnston

L'Illa de Barnston és una illa incorporada dins de la delimitació del Districte Regional del Gran Vancouver, a la Colúmbia Britànica, Canadà. Pertany a la demarcació territorial del districte electoral Gran Vancouver A, llevat de la reserva índia de Barnston Island 3.
És al costat del Riu Fraser, entre Surrey i Pitt Meadows. L'Illa de Barnston no té accés directe a la resta de l'Àrea Metropolitana de Vancouver, es pot accedir per mitjà d'un ferri que prové de Surrey.

## Demografia

L'Illa de Barnston va registrar una població de 155 habitants, segons el cens de població de 2001.

## Enllaços externs

* BritishColumbia.com
* BarnstonIsland.ca Arxivat 2019-05-05 a Wayback Machine.
* Community Profile: Barnston Island 3 Indian Reserve, British Columbia; Estadístiques de canadà Arxivat 2007-03-11 a Wayback Machine. (anglès)
# Illa de Bransfield

L'illa de Bransfield és una les illes de l'arxipèlag de Joinville, a tocar de la península Antàrtica, l'Antàrtida. Té una llargada d'uns 8,2 quilòmetres i una amplada de 6,1, per a una superfície total de 37,1 km². Es troba al sud-oest de l'Illa d'Urville, de la qual està separada pel pas de Burden, a l'entrada occidental de l'estret Antàrtic. És una de les moltes illes que formen part de la Terra de Graham.
El nom Point Bransfield li fou donat en memòria d'Edward Bransfield, capità de la Royal Navy, el 1842 per una expedició britànica sota el comandament de James Clark Ross, que batejà d'aquesta manera el punt més occidental del què aleshores pensà era l'illa de Joinville. Un estudi del British Antarctic Survey de 1947 determinà que la part occidental és una illa separada.

## Referències

* ↑ ESA Science & Technology: Graham Land
* ↑ «Bransfield Island». Geographic Names Information System, Servei Geològic dels Estats Units. [Consulta: 12 maig 2011].
* ↑ Bransfield Island a geographic.org (anglès)
# Illa de Bylot

L'illa de Bylot (en anglès Bylot Island) és una de les illes de l'Arxipèlag Àrtic Canadenc, pertanyent al territori de Nunavut, situada al nord-oest de l'illa de Baffin, de la qual està separada per l'Eclipse Sound. Amb 11.067 km², és la 71a illa més gran del món i la 17a del Canadà. Tot i que no disposa de cap nucli de població permanent, els inuits de Mittimatalik (Pond Inlet) i d'arreu de Baffin s'hi traslladen amb regularitat.
Gairebé la totalitat de l'illa forma part del Parc Nacional de Sirmilik, que comprèn un gran nombre de somorgollaires de Brünnich (Uria lomvia), gavinetes de tres dits (Rissa tridactyla) i grans oques de les neus (Chen caerulescens).
L'illa fou batejada en memòria de l'explorador àrtic Robert Bylot.
Les muntanyes Byam Martin, que travessen l'illa d'est a oest, formen part de les muntanyes de Baffin, pertanyents a la serralada Àrtica.

## Bibliografia

* Audet, Benoit, Gilles Gauthier, and Esther Levesque. 2007. "Feeding Ecology of Greater Snow Goose Goslings in Mesic Tundra on Bylot Island, Nunavut, Canada". The Condor. 109, no. 2: 361.
* Drury, W. H., and Mary B. Drury. The Bylot Island Expedition. [Lincoln, Mass.]: Massachusetts Audubon Society, 1955.
* Falconer, G. Glaciers of Northern Baffin and Bylot Islands, NWT. Ottawa: Geographical Branch, Dept. of Mines and Technical Surveys, 1962.
* Fortier, Daniel, Michel Allard, and Yuri Shur. 2007. "Observation of Rapid Drainage System Development by Thermal Erosion of Ice Wedges on Bylot Island, Canadian Arctic Archipelago". Permafrost and Periglacial Processes. 18, no. 3: 229.
* Hofmann, H. J., and G. D. Jackson. Shale-Facies Microfossils from the Proterozoic Bylot Supergroup, Baffin Island, Canada. [Tulsa, OK]: Paleontological Society, 1994.
* Klassen, R. A. Quaternary Geology and Glacial History of Bylot Island, Northwest Territories. Ottawa, Canada: Geological Survey of Canada, 1993. ISBN 0-660-14989-3
* Katharine Scherman (1956). Spring on an Arctic Island. Travel literature of a research trip to Bylot Island in 1954.

## Enllaços externs

* Atles del Canadà on-line Arxivat 2008-09-02 a Wayback Machine. (anglès) (francès)
* Illa de Bylot a oceandots.com (anglès)
# Illa de Lagos

L'illa de Lagos és el lloc principal del govern local de la zona metropolitana de Lagos, forma part de l'Estat de Lagos. L'illa de Lagos està connectada al continent per tres grans ponts que travessen la llacuna de Lagos al districte d'Ebute Metta. També està connectada amb l'illa d'Ikoyi i l'illa Victòria. El port de Lagos al districte d'Apapa es troba a la costa occidental de l'illa. També és la principal zona comercial de Lagos, atès que acull els principals edificis governamentals, botigues i oficines, així com les catedrals catòlica i anglicana, i la mesquita central.
# Illa de Loks Land

L'illa de Loks Land (en anglès Loks Land Island, en inuktitut takuligjuaq ) és una illa deshabitada que forma part de l'Arxipèlag Àrtic Canadenc i que es troba al territori de Nunavut, al nord del Canadà. Es troba a l'extrem oriental de l'illa de Baffin, a la península Cumberland i prop de la petita península Blunt, a la badia de Frobisher. Té una superfície de 419 km² i un perímetre de 206 km.
Aquesta illa era la seu d'una de les estacions que formaven part de la Distant Early Warning Line, amb un radar de defensa i tenia el número de codi BAF-4A.

## Història

L'illa va ser descoberta per Martin Frobisher i porta el nom de Michael Lok, un comerciant de Londres, que patrocinà les expedicions de Frobisher a l'Àrtida durant la dècada de 1570. La primera expedició de Frobisher trobà a la zona un mineral que es creia or, cosa que el va dur a promoure una segona i tercera expedició, en les quals no es va trobar cap metall preciós.

## Referències

* ↑ The DEW LINE Sites in Canada, Alaska & Greenland Arxivat 2016-08-07 a Wayback Machine. (anglès)
* ↑ Frobisher, Sir Martin a Dictionary of Canadian Biography] (anglès) (francès)